Et hæmangiom er en godartet tumor også kendt som ”jordbærmærke”. Det udgår fra cellerne i de små blodkar og ses oftest i huden hos små børn. Hæmangiomer kan også ramme organer som lever, lunger, fordøjelseskanal og centralnervesystem. Jeg har ikke hørt om, at hæmangiomer andre steder end på huden skulle kunne afføde smerter. Jeg kan dog sagtens forstå, at du tænker sådan. Under alle omstændigheder er det en kedelig situation, du befinder dig i, og jeg vil mene, at en reumatolog bør vurdere situationen. Så får du måske vejledning i, hvordan du skal træne din ryg, for det tror jeg kan løse mange af dine smerteproblemer. Træning af rygmuskulatur giver ofte smertelindring, og kan det slet ikke lade sig gøre, må du eventuelt i smertelindrende behandling, så du kan træne.